વંશની કઠોરતાને કારણભૂત એવા સ્ત્રીપાત્રોમાં એની દાદી મોખરે હતી. કે જેણે કેરોસીન છંટકોરીને બચપનની પાટીમાંથી માતાને ભૂંસી નાંખી હતી. ‘બચાવો’ ‘બચાવો’ની બૂમો કાને અથડાતાં જ સ્મરણશક્તિમાંથી આંખોમાં ઝાળ ને આગમાં બળબળતી માતા પ્રત્યક્ષ થતી ને મગજ સુન્ન થઈ જાતું. ત્યારે પિતા ક્યાં હતાં? એ અકબંધ રહસ્ય સ્વર્ગસ્થ હતું. દાદીના કર્મોની સજા મામી પર થોપવામાં આવી. મામીએ એવો ચાકડે ચઢાવ્યો, કે વંશ સ્ત્રીપાત્રોથી નફરત કરવા લાગ્યો.